**Kelionė į Kopenhagą Hanso Christiano Anderseno pėdomis: kur slepiasi jo pasakų pasaulis?**

Visi mes augome su Undinėlės, Karalaitės ant žirnio ir Bjauriojo ančiuko istorijomis. Laikui nepavaldžios Hanso Christiano Anderseno pasakos sugeba žavėti ir šiuolaikinius vaikus – todėl kelionė į Kopenhagą, kur gimė šie užburiantys pasakojimai, gali tapti visai šeimai įsimenančia patirtimi. Nors H. Ch. Andersenas negimė Danijos sostinėje, jis čia gyveno daugelį metų, todėl šiandien daug miesto detalių atskleidžia autoriaus kurtą pasakų pasaulį. Keltų operatorius DFDS pranešime spaudai dalijasi gidu, kaip Kopenhagą per būsimas pavasario atostogas išvysti naujomis akimis.

H. Ch. Anderseno pasakos moko mus, kad stebuklai slypi paprastuose dalykuose – tereikia mokėti juos pamatyti. Kopenhaga – tai miestas, kur šie stebuklai tampa realybe. Čia kiekvienas kampas alsuoja istorijomis, o kiekviena gatvelė gali tapti nauju nuotykiu. Į Daniją vykstant automobiliu, bus lengva pasimėgauti ne tik skandinavišku Kopenhagos jaukumu, bet ir išvysti įdomias netoliese esančias vietas.

**Į Undinėlę žvelgiantis princas**

Norint Daniją pasiekti savu transportu, kelią trumpinti patogu pasirinkus keltą į Karlshamną. Tuomet ryte atplaukus į šį jūrų uostą, vos per kiek daugiau nei 2 valandas atsidursite pasakiškoje Kopenhagoje.

Įdomu tai, kad įžanga į H. Ch. Anderseno pasaulį pasitiks dar Švedijoje. Daniją ir Švediją skiria Eresundo sąsiauris, ir švedai Malmės pakrantėje vos prieš pusantrų metų įkurdino Jūrų princą – statulą, žvelgiančią į kitoje sąsiaurio pusėje sėdinčią legendinę Mažąją undinėlę. Princas nėra H. Ch. Anderseno pasakų personažas, tačiau vietos menininkas jį sukūrė įkvėptas būtent jų, kad ilgus metus vieniša sėdinti Undinėlė pagaliau turėtų jai tinkantį antrininką.

Aplankius princą, už jo ir matysis ir vienas įspūdingiausių Europos tiltų – Malmę ir Kopenhagą jungiantis beveik 8 km ilgio Eresundo tiltas, kuriuo verta pravažiuoti bent kartą gyvenime. Jį pastačius prieš beveik ketvirtį amžiaus, susisiekimas tarp Švedijos ir Danijos tapo labai paprastas ir patogus.

***Nyhavn* – spalvingoji Anderseno prieplauka**

Tiltu atvykus į Kopenhagą, pirmoji rekomenduojama stotelė – spalvingasis *Nyhavn* kanalas, kur senoviniai namai su ryškiaspalviais fasadais atsispindi ramiame vandenyje. Prieš daugelį metų čia buvo iškraunamos prekės iš laivų ir žvejybos laivų. Garsųjį kanalą juosia spalvingi namai, kurie įamžinti beveik kiekviename Kopenhagos atviruke.

Būtent čia, namuose Nr. 18, 20 ir 67, ilgus metus gyveno pats H. Ch. Andersenas. Šiandien ši vieta – puikus startas pasakiškai kelionei. Vaikai bus sužavėti spalvingų namų, o tėvai galės mėgautis jaukiomis kavinėmis ir restoranais, išsibarsčiusiomis palei kanalą.

**Undinėlės istorija, gyva ir šiandien**

Nedidelė Mažosios undinėlės skulptūra *Langelinie* prieplaukoje tapusi vienu žinomiausių Kopenhagos simbolių. Nors ji ir neatrodo įspūdinga savo dydžiu, jos istorija ir simbolika užburia kiekvieną lankytoją. Patogu čia atvykti automobiliu – erdvi automobilių stovėjimo aikštelė leidžia ramiai ištyrinėti visą pakrantės promenadą. Vaikams bus įdomu išgirsti tikrąją Undinėlės istoriją ir palyginti ją su populiariąja animacine versija.

**Karalių sodai, kur gimė pasakojimai**

*Kongens Have* arba Karalių sodai prie Rosenborgo pilies – vieta, kur jaunas H. Ch. Andersenas mėgo vaikštinėti ir kurti savo pasakas. Šis parkas – puiki vieta šeimos piknikui ir žaidimams. Čia rasite ne tik žymaus autoriaus skulptūrą, bet ir žaidimų aikštelę vaikams, įrengtą pagal įvairių pasakų motyvus. O tiek mažosios princesės ir princai, tiek jų tėvai bus sužavėti, kai pamatys karališkąsias brangenybes Rosenborgo pilies ižde.

**Anderseno muziejus – daugiau nei tik istorija**

H. Ch. Anderseno muziejus (*Hans Christian Andersen Experience*) – būtina stotelė kiekvienam pasakų gerbėjui. Čia galima pamatyti rašytojo asmeninius daiktus, rankraščius ir iliustracijas, o interaktyvios ekspozicijos leis vaikams pasijusti pasakų herojais. Šviesa, garsai ir net kvapai atgaivina daugelio pamėgtas istorijas – garsiajam „Ripley‘s“ tinklui priklausantis muziejus tiesiog nepalieka abejingų.

Beje, tame pačiame pastate taip pat įsikūręs muziejus „Patikėkit arba ne“. Jame esantys eksponatai, tokie kaip veršis su dviem galvomis ar žmogus su akimi su dviem vyzdžiais, žavi ir stebina ne mažiau nei pasakų personažai.

**Tivoli sodai – gyva pasaka**

Garsusis Tivoli pramogų parkas – tai vieta, kur pasakos atgyja, ir ji puikiai atspindi tą magišką atmosferą, kuria garsėja H. Ch. Anderseno kūriniai. Ne atsitiktinai, nes būtent juose autorius rado įkvėpimų ir savo istorijoms. Pavyzdžiui, jis labai susižavėjo kinų paviljonu, kurį suprojektavo danų architektas. Įkvėptas šio apsilankymo, H. Ch. Andersenas parašė savo pasaką „Lakštingala“ – istoriją apie paukštį, gyvenantį kinų imperatoriaus sode.

Įkvėpimas – abipusis. Dabar Tivolio sodų teatre nuolat rodomi spektakliai pagal H. Ch. Anderseno pasakas. Be to, soduose veikia atrakcionas „Flying Trunk“, kuriame keleiviai įlipa į bagažinės formos transporto priemonę, kuri juos veža per daugiau nei trijų dešimčių H. Ch. Anderseno pasakų scenas.

Beje, išėjus iš Tivolio sodų verta stabtelti prie miesto Rotušės, kurios aikštėje stovi H. Ch. Anderseno paminklas. Pasakų kūrėjo statulą turistai ne tik noriai fotografuoja, bet ir sėdasi ant jos – apie tai galima spręsti iš jo nutrintų kelių.

**Kitokia amžinojo poilsio vieta**

Sekant H. Ch. Anderseno pėdomis, derėtų ir atiduoti pagarbą autoriui aplankant jo kapą. Tačiau Kopenhagos *Nørrebro* rajone įsikūrusios *Assistens* kapinės – tai ne tik H. Ch. Anderseno amžinojo poilsio vieta, bet ir nuostabus parkas, kur istorija susipina su gamta. Čia ilsisi daugelio mylimas pasakų kūrėjas, o aplink – ramybė ir žaluma, medžių šlamesys ir paukščių čiulbėjimas, tarsi gyva iliustracija jo pasakoms. Čia vietiniai gyventojai mėgsta pasivaikščioti, bėgioti ar net rengti piknikus.

**Legendomis apipinta Kronborgo pilis**

Vos už 45 minučių automobiliu nuo Kopenhagos centro pasieksite įspūdingąją Kronborgo pilį, UNESCO pasaulio paveldo objektą. Nors ji labiausiai žinoma kaip Šekspyro „Hamleto“ veiksmo vieta, čia lankėsi ir H. Ch. Andersenas, įkvėpimo sėmęsis iš pilies legendų ir architektūros. Čia jis parašė savo „Holgerį Daną“ – istoriją apie legendinį Danijos gynėją, kurio statulą galima rasti šiurpiuose pilies požemiuose.

***Gisselfeld* vienuolyno magija**

Į Daniją vykstant savu automobiliu, patogu aplankyti ir stebuklingą *Gisselfeld* vienuolyną, kur realybė susipina su pasaka. Šioje vietoje įrengtas garsusis „Camp Adventure“ parkas su įspūdingu mediniu bokštu. 45 metrų aukščio spiralinis bokštas leidžia pažvelgti į Zelando salą iš paukščio skrydžio. Bokštas – naujas, tačiau buvusios karališkosios rezidencijos magija siekia šimtmečius. Čia kelis kartus buvo apsistojęs ir H. Ch. Andersenas, o šie apsilankymai įkvėpė jį parašyti „Bjaurųjį ančiuką“.